ปัจจัยความเสี่ยง 

1. ความเสี่ยงจากการเปิดเสรีค่าธรรมเนียม

  แนวโน้มของธุรกิจหลักทรัพย์อยู่ภายใต้สภาวะการแข่งขันอย่างรุนแรงตั้งแต่ ปี 2550
  อันเนื่องมาจากมาตรการเปิดเสรีค่าคอมมิชชั่นของตลาดหลักทรัพย์ฯ
  ซึ่งมีการปรับเปลี่ยนนโยบายค่าธรรมเนียมขั้นต่ำไปสู่การเปิดเสรีค่าธรรมเนียมโดยมีผลบังคับตั้งแต่วันที่
  1 มกราคม 2555
  ซึ่งส่งผลกระทบโดยตรงต่อผลการดำเนินงานและความสามารถในการสร้างผลกำไรของบริษัทหลักทรัพย์ทั้งระบบ
  มีการคาดการณ์ว่าอาจเกิดกระแสการควบรวมกิจการในธุรกิจหลักทรัพย์เพื่อความแข่งแกร่งทางธุรกิจ
  ทำให้อาจมีบริษัทจากต่างชาติเข้ามาแข่งขันหรือร่วมเป็นพันธมิตรในประเทศไทยเพิ่มมากขึ้น
  บริษัทฯ มีมาตรการบริหารความเสี่ยงรองรับการเปลี่ยนแปลงทางธุรกิจที่เกิดขึ้น
  โดยมีนโยบายในการเพิ่มระดับคุณภาพในการให้บริการ
  มุ่งเน้นการขยายฐานลูกค้าให้มีความหลากหลาย
  ส่งเสริมให้มีการพัฒนาด้านเทคโนโลยีสารสนเทศและบุคลากรอย่างต่อเนื่อง นอกจากนี้บริษัทฯ
  ยังเน้นการกระจายรายได้สู่การให้บริการธุรกิจด้านอื่นๆ ได้แก่
  ธุรกิจการเป็นตัวแทนซื้อขายสัญญาซื้อขายล่วงหน้า ธุรกิจจัดการกองทุนรวม ธุรกิจตราสารอนุพันธ์
  เพื่อเพิ่มศักยภาพและความได้เปรียบในการแข่งขัน

2. ความเสี่ยงจากการพึ่งพาลูกค้ารายใหญ่

  การพึ่งพามูลค่าการซื้อขายหลักทรัพย์ของฐานลูกค้ารายใหญ่หรือลูกค้าน้อยราย
  อาจส่งผลกระทบโดยตรงต่อรายได้ของธุรกิจนายหน้าซื้อขายหลักทรัพย์ซึ่งเป็นธุรกิจหลักของบริษัทฯ
  บริษัทฯ จึงกำหนดนโยบายในการขยายฐานลูกค้าให้กว้างขวางขึ้น
  ลดการกระจุกตัวโดยมีแผนเพิ่มสัดส่วนการลงทุนของนักลงทุนสถาบันภายในและต่างประเทศ
  และสนับสนุนให้มีการซื้อขายผ่านระบบออนไลน์ ซึ่งเป็นหนึ่งในช่องทางการตลาดที่มีศักยภาพ
  จากมาตรการควบคุมการซื้อขายหลักทรัพย์ที่กระจุกตัวอย่างต่อเนื่อง ทำให้รายได้ของบริษัทฯ
  จากการซื้อขายหลักทรัพย์ของลูกค้า 10 รายแรกอยู่ในระดับที่เหมาะสม โดยในปี 2550 บริษัทฯ
  มีสัดส่วนรายได้จากการซื้อขายหลักทรัพย์ของลูกค้า 10 รายแรกอยู่ที่ร้อยละ 14.43

3. ความเสี่ยงจากการผิดนัดชำระราคาของลูกค้า

  บริษัทฯ
  มีการควบคุมความเสี่ยงดังกล่าวโดยการกำหนดระเบียบปฏิบัติในการพิจารณาอนุมัติวงเงินซื้อขายที่เหมาะสมกับฐานะทางการเงินของลูกค้า
  แนวทางการให้กู้ยืมเพื่อซื้อหลักทรัพย์และข้อกำหนดในการวางหลักประกัน
  โดยมีการทบทวนวงเงินของลูกค้า เพื่อลดความเสี่ยงจากการผิดนัดชำระราคาของลูกค้า
  เนื่องจากบริษัทฯ
  เป็นตัวแทนซื้อขายสัญญาซื้อขายล่วงหน้าประเภทฟิวเจอร์และสัญญาออปชั่นในตลาดอนุพันธ์
  หากเกิดเหตุการณ์ที่ทำให้ราคาของสัญญาซื้อขายล่วงหน้าหรือสัญญาออปชั่นมีความผันผวนอย่างรุนแรง
  อาจส่งผลให้ลูกค้าประสบผลขาดทุนจนไม่สามารถวางหลักประกันเพิ่มหรือชำระหนี้ได้ ทำให้บริษัทฯ
  อาจจำเป็นต้องรับภาระชำระหนี้ให้แก่สำนักหักบัญชีแทนลูกค้าในเบื้องต้นก่อน
  แล้วจึงดำเนินการเรียกร้องการชำระหนี้จากลูกค้าต่อไป ดังนั้น บริษัทฯ
  จัดให้มีการติดตามและวิเคราะห์สถานะสัญญาของลูกค้าทุกราย
  เพื่อให้เจ้าหน้าที่การตลาดสามารถดูแลลูกค้าได้อย่างใกล้ชิด
  และสามารถรักษาระดับความเสี่ยงที่จะเกิดผลขาดทุนให้อยู่ในระดับที่เหมาะสม

4. ความเสี่ยงจากการทำธุรกรรมการจัดจำหน่ายหลักทรัพย์และที่ปรึกษาทางการเงิน

  บริษัทฯ ดำเนินธุรกิจจัดจำหน่ายและรับประกันการจัดจำหน่าย ทำให้บริษัทฯ
  อาจมีผลขาดทุนจากการรับหลักทรัพย์ที่เหลือจากการจัดจำหน่ายเข้าบัญชีเงินลงทุนของบริษัทฯ
  เนื่องจากการรับประกันการจัดจำหน่ายหลักทรัพย์ในจำนวนและราคาที่ไม่เหมาะสม
  ประกอบกับความผันผวนของภาวะตลาดหลักทรัพย์ฯทำให้ผู้ลงทุนไม่ตัดสินใจจองซื้อหลักทรัพย์
  บริษัทฯ ดำเนินการเพื่อลดความเสี่ยงจากปัจจัยดังกล่าว
  โดยจัดให้มีการวิเคราะห์ข้อมูลของบริษัทผู้เสนอขายหลักทรัพย์ สภาวะตลาดหลักทรัพย์ฯ
  ความน่าสนใจของหมวดธุรกิจของหลักทรัพย์ที่จัดจำหน่าย
  รวมทั้งความต้องการของนักลงทุนที่มีต่อหลักทรัพย์ดังกล่าวก่อนพิจารณารับงานและพิจารณาอนุมัติสัดส่วนที่บริษัทฯ
  จะรับประกันการจัดจำหน่าย

5. ความเสี่ยงจากการลงทุน

  บริษัทฯ มีการบริหารเงินลงทุนในหลักทรัพย์ทางการเงินที่หลากหลาย
  เพื่อกระจายความเสี่ยงด้านตลาดที่อาจเกิดขึ้นจากการเปลี่ยนแปลงของราคาหลักทรัพย์
  และอัตราดอกเบี้ยของตลาด การบริหารเงินลงทุนจะอยู่ภายใต้เงื่อนไข
  และข้อกำหนดการลงทุนที่ผ่านการพิจารณาอนุมัติโดยคณะกรรมการบริษัทฯ
  โดยมีมาตรการบริหารความเสี่ยงจากการลงทุนจากการกำหนดอำนาจการอนุมัติไว้ตามลำดับขั้นของวงเงิน
  การจำกัดระดับความเสี่ยงที่ยอมรับได้ เช่น การจำกัดวงเงินการลงทุนรวม
  การจำกัดวงเงินลงทุนในแต่ละกลุ่มอุตสาหกรรม การจำกัดวงเงินลงทุนในแต่ละบริษัท
  และการจำกัดผลขาดทุน เป็นต้น
  โดยมีสำนักบริหารความเสี่ยงที่มีความเป็นอิสระและสามารถควบคุมการลงทุนได้อย่างใกล้ชิด
  เมื่อมีการละเมิดลิมิตต่างๆที่ได้กำหนดไว้
  สำนักบริหารความเสี่ยงจะรายงานผลกระทบให้แก่คณะอนุกรรมการบริหารความเสี่ยงได้รับทราบโดยทันที

6. ความเสี่ยงเกี่ยวกับบุคลากร

  ธุรกิจนายหน้าซื้อขายหลักทรัพย์เป็นธุรกิจที่ต้องพึ่งพาความรู้ ความสามารถของบุคลากรเป็นหลัก
  บริษัทฯ
  ได้คัดสรรบุคลากรที่มีความสามารถและมีศักยภาพเพื่อรองรับการเพิ่มฐานลูกค้าและการให้บริการในธุรกิจด้านอื่นๆที่กำลังจะเกิดขึ้น
  ทั้งนี้ บริษัทฯ
  ให้ความสำคัญต่อผลกระทบที่อาจเกิดขึ้นจากการสูญเสียบุคลากรที่มีความรู้ความสามารถโดยมีนโยบายในการพัฒนาให้ความรู้แก่บุคลากรอย่างต่อเนื่อง
  รวมทั้งมีการพิจารณาทบทวนผลตอบแทนและสวัสดิการต่างๆ
  ให้อยู่ในระดับที่เหมาะสมและทัดเทียมคู่แข่งในธุรกิจหลักทรัพย์อย่างสม่ำเสมอ
  เพื่อเป็นเครื่องมือในการรักษาบุคลากรที่มีศักยภาพให้คงอยู่กับบริษัทฯ ตลอดไป

7. ความเสี่ยงจากระบบเทคโนโลยีสารสนเทศ

  ระบบเทคโนโลยีสารสนเทศเป็นโครงสร้างพื้นฐานสำคัญในการให้บริการธุรกิจนายหน้าซื้อขายหลักทรัพย์และธุรกิจตัวแทนซื้อขายสัญญาซื้อขายล่วงหน้า
  ปัจจุบันบริษัทฯ มีระบบซื้อขายหลักทรัพย์ที่มีประสิทธิภาพ
  มีระบบรักษาความปลอดภัยอยู่ในเกณฑ์มาตรฐานสากลเพื่อรองรับการให้บริการแก่ลูกค้าที่เพิ่มปริมาณสูงขึ้น
  และกำหนดมาตรการให้มีการทบทวนประสิทธิภาพของเทคโนโลยีอย่างสม่ำเสมอ นอกจากนี้บริษัทฯ
  ยังได้จัดเตรียมแผนฉุกเฉินและการทดสอบความพร้อมกรณีฉุกเฉินเพื่อรองรับเหตุขัดข้องที่อาจเกิดขึ้นได้อย่างทันเหตุการณ์

8. ความเสี่ยงจากการดำเนินกิจกรรมไม่สอดคล้องกับแนวทางของหน่วยงานกำกับดูแล

  ธุรกิจหลักทรัพย์เป็นธุรกิจที่ถูกควบคุมโดยข้อกำหนดจากภาครัฐและหน่วยงานที่กำกับดูแลตลาดทุน
  ได้แก่ ตลาดหลักทรัพย์ฯ และสำนักงาน ก.ล.ต. บริษัทฯ
  ดำเนินธุรกิจการให้บริการจึงจำเป็นต้องอาศัยความเชื่อถือและความไว้วางใจจากลูกค้า
  หากพนักงานของบริษัทฯ ปฏิบัติหน้าที่ขัดต่อข้อกำหนด หรือดำเนินการใดๆที่ไม่เหมาะสม
  อาจก่อให้เกิดความเสียหายต่อชื่อเสียงและประโยชน์ของผู้มีส่วนได้ส่วนเสียได้ บริษัทฯ
  มีนโยบายลดความเสี่ยงในด้านนี้ให้ต่ำที่สุด
  โดยกำหนดนโยบายและทิศทางการดำเนินงานที่คำนึงถึงการกำกับดูแลกิจการที่ดี
  มีระบบสอบยันในการปฏิบัติงาน (Check and Balance)
  และส่งเสริมให้ทุกหน่วยงานตระหนักถึงความรับผิดชอบในการปฏิบัติหน้าที่อย่างมีประสิทธิภาพ
  เพื่อรักษาประโยชน์ของผู้มีส่วนได้ส่วนเสียทุกฝ่าย
  โดยยึดมั่นในจรรยาบรรณเพื่อเพิ่มมูลค่าทางเศรษฐกิจสูงสุดให้แก่กิจการและผลประโยชน์ในระยะยาวแก่ผู้ถือหุ้น